85 prosent er dessuten helt eller delvis enig i påstanden: «Jeg synes det er bra at foreldrene mine setter grenser». Helsedirektoratet relanserer i disse dager kampanjen som har vært kjørt siden 2004, og nå sendes det ut materiell til 1.500 ungdomsskoler for å gjøre det lettere å gjennomføre foreldremøter. – Foreldremøter om alkohol er viktige arenaer hvor de foresatte kan utveksle erfaringer og diskutere felles grensesetting, sier divisjonsdirektør Knut-Inge Klepp i Helsedirektoratet til ANB. I undersøkelsen svarer 57 prosent av deltakerne at de har drukket mer enn et par slurker alkohol det siste året. I 2006 sa hele 80 prosent det samme. Ifølge den nye undersøkelsen svarer 65 prosent av de unge at de drikker seg fulle, mot hele 76 prosent i 2006. Klepp mener tallene kan tyde på at foreldre kan påvirke ungdommers alkoholbruk ved å sette tydelige grenser.